Dan i noć knjige u Osnovnoj školi Zlatar Bistrica

Ovogodišnju Noć knjige u OŠ Zlatar Bistrica obilježili smo čitateljsko-sportskom radionicom *Junaci čitaju i gibaju se* pod vodstvom stručne suradnice knjižničarke mentorice Snježane Kovačević i učiteljice Tjelesne i zdravstvene kulture Sandre Belinić kojima je ovo bila prva takva suradnja u osmišljavanju i provođenju zajedničke radionice. Radionica je održana 23. travnja 2019. godine u sklopu inicijative Radne skupine Futura Krapinsko-zagorske županije koja potiče rad s motiviranim, talentiranim i darovitim učenicima. Spomenutom kreativno-edukativno-sportskom radionicom obilježilismo i održali Noć knjige s temom „Omiljeni likovi i junaci iz svijeta knjige i stripa“ te Svjetski dan knjige te su aktivnosti u školskoj knjižici osmišljene na način da budu tematski povezane s ovogodišnjom temom, učenici su mogli razgledati časopise i stripove iz fonda školske knjižnice i zabaviti se čitajući ih. Iako su u vrijeme održavanja radionice učenici bili na proljetnim praznicima, na radionici je sudjelovao nemali broj učenika. Njih 20-ak čitalo je, gibalo se i zabavljalo uz knjige u školskoj knjižnici dva sata koliko je trajala radionica. U radionici su sudjelovali učenici od 1. do 4. razreda za koje su osmišljene igre koje uključuju čitanje i sportske aktivnosti, kao npr. pogađanje lika i književnog djela, poligon za trčanje, pogađanje zagonetke i vješanje točnog odgovora drvenim kvačicama na gumu, igranje školice, čitanje pitanja iz opće kulture i odgovaranje na njih te book hunt, tj. potraga za knjigama na policama. U skladu s ovogodišnjom temom Noći knjige učenici članovi Likovne skupine zajedno s učiteljem Likovne kulture oslikali su prigodne interaktivne plakate s likom Durice, Petra Pana i Supermana kako bi ošarenili prostor škole i uveseljavali učenike koji su mogli odabrati neki od likova i postati super junak-čitatelj koji im se najviše sviđa. Također, u školskoj je knjižnici održan nastavni sat za učenike 2. razreda s temom Dječji časopisi i stripovi što nam je poslužilo kao uvod u obilježavanje Noći knjige, a učenici su se tijekom sata služili časopisima, čitali su pjesmice, stripove, tekstove, priče, rješavali su zabavne rubrike kao što su rebusi i labirinti, odgonetali su zagonetke i pitalice i slično. Na tim smo satovima koristili tablete kako bismo pokazali učenicima da se neki stripovi mogu čitati i pomoću tehnologije, u digitalnom obliku te su učenici s veseljem pročitali strip Duricu i nasmijali se njezinim dogodovštinama. Uz to smo ponovili i kako se služiti tabletima u nastavi i kako pravilno rukovati njima. Sama radionica *Junaci čitaju i gibaju se* održana je u školskoj knjižnici u kojoj su bili postavljeni punktovi za određene igre i zadatke u kojima su učenici sudjelovali. Kako školska knjižnica ima 65m2 prostor je bio i više nego dovoljan da se mali nestrpljivi čitatelji junaci aktivno uključe u radionicu. Prva igra bila je pogađanje naslova književnoga djela. Kartice s nazivima dječjih romana, priča i likova posložili smo na pod knjižnice, knjižničarka je čitala dijelove teksta iz tih djela, a učenici su trebali pogoditi rješenje i udariti karticu mlatilicom. U ovoj aktivnosti učenici su se trebali prisjetiti knjiga koje se do sada pročitali i njihovih likova te sadržaja, npr. Petar Pan, Durica, šegrt Hlapić, Pipi Duga Čarapa. Učenici su bili podijeljeni u dvije skupine, a skupina koja skupila više rješenja dobila je bod. Sljedeća je igra bila pogađanje zagonetki. Zagonetke smo ispisali na listić i stavile na klupu, a rješenja smo u obliku sličice zalijepile na bijelu ploču magnetom. Učenici su trebali pročitati zagonetku, doći do ploče i pogoditi rješenje, odlijepiti s ploče sličicu, pretrčati poligon s čunjevima i zakvačiti listiće drvenim kvačicama na gumu ( za to nam je poslužio gumi-gumi). U ovoj igri trebalo je pokazati vještine čitanja i brzog snalaženja, a kako su u radionici sudjelovali i prvašići koji svladavaju ovu vještinu, knjižničarka im je pomogla pročitati zagonetku ili pomoći ukoliko im je nešto bilo nejasno. Učenici su i ovu igru odigrali u dvije skupine, a vrijeme izvršenja zadatka mjerilo se štopericom. Nakon kraćeg odmora učenici su započeli s trećom igrom-igranje školice uz postavljanje i odgovaranje pitanja iz opće kulture te bacanje kockice koja pokazuje jednostavne vježbe koje su učenici trebali napraviti, kao npr. sklekovi, trbušnjaci, skakanje ili stajanje na jednoj nozi i slično. Ova igra učenicima je bila najzabavnija jer su pitanja bila zabavna i prilagođena njima ( npr. Izgubila je cipelicu u prinčevom dvorcu. Ona je…; Boje na semaforu su…; Koji sport se igra s dva reketa i lopticom? i sl.). Potraga za knjigama ili book hunt bila je posljednja aktivnost ove radionice. Učenici su dobili listiće sa zadatcima te su trebali prošetati po knjižnici, pronaći knjige i zapisati na listić naslov bajke, atlasa, enciklopedije, stripa, časopisa, zbirke pjesama, igrokaza, grafičkog romana, dječjeg romana, pronaći neku knjigu o svemiru, o sportu, knjigu koja u naslovu ima neko osobno ime ili pak knjigu autora čije prezime počinje na slovo *G.* Učenici su radili individualno, oni brži i vještiji pomagali su učenicima kojima je trebala pomoć, surađivali su i zajedno tražili knjige na policama te ni ne znajući da uče kroz igru, upoznali različitu vrstu građe i knjiga koje se čuvaju u našoj školskoj knjižnici. Na kraju radionice provedena je evaluacija koja je pokazala da je učenicima bilo zanimljivo, zabavno i korisno, bili su zadovoljni radionicom i vremenom provedenim u školskoj knjižnici. Učenjem kroz igru uz pomoć sadržaja koji su im bliski i njima poznati učenici stječu nova znanja i kompetencije, a ovaj konkretan primjer pokazao je kako boravak u školskoj knjižnici može biti zanimljiv i motivirati učenike da i dalje redovito dolaze u knjižnicu, čitaju i posuđuju knjige.

Snježana Kovačević,

stručni suradnik knjižničar mentor

OŠ Zlatar Bistrica